
A Magyar Nemzeti Bank felügyeleti biztost rendelt ki a QUARTZ Befektetési Alapkezelő Zrt.-hez annak további jogszerű működésének szavatolása érdekében, ugyanis a társaság vezérigazgatója jelenleg nem tudja ellátni a feladatát.
A Magyar Nemzeti Bank (MNB) ma közzétett határozatában felügyeleti biztost rendelt ki a QUARTZ Befektetési Alapkezelő Zrt.-hez (Quartz Alapkezelő). A biztosi teendőket a jogszabálynak megfelelően az intézkedés visszavonásáig a Pénzügyi Stabilitási és Felszámoló Nkft. látja el.
Az MNB folyamatos felügyeleti tevékenysége során azonosította, hogy a Quartz Alapkezelő vezérigazgatója jelenleg akadályoztatva van az alapkezelőnél ellátandó jogszabályi és belső szabályzati feladatainak ellátásában, így egyebek mellett a befektetéskezelési, befektetési döntéshozatali tevékenységében.
A kollektív befektetési formákról és kezelőikről szóló törvény (Kbftv.) előírása szerint egy alapkezelőnek folyamatosan, minden pillanatban kötelezően el kell látnia a jogszabályban előírt minden egyes feladatát, így különösen a kezelt befektetési alapokkal kapcsolatos befektetési döntéshozatalt.
Tekintettel a vezérigazgató személyét érintő akadályoztatásra, jelenleg nem biztosított a Quartz Alapkezelő jogszabályszerű működése, a társaság képviselete, egyúttal a kezelt befektetési alapokkal összefüggő kötelezettségek gyakorlása sem.
Az MNB mindezek alapján a további jogszerű működés szavatolása érdekében felügyeleti biztos kirendeléséről döntött. A jogszabály alapján a felügyeleti biztos gyakorolja a befektetési alapkezelő vezérigazgatójának törvényben és alapszabályban megállapított jogait és kötelezettségeit.

